次韵姪端臣雨晴出郊
作者：范浚
朝代：宋

paragraphs: 雨中爛熳睡，門徑橫林扉。
朝暉入甕牖，起我聊伸眉。
良遊眺江郊，攬袂風披披。
平瀛漲新綠，灧漾摇晴陂。
雲巒靄空翠，煙樹森華滋。
潭漁下罜䍡，隴種行樓犁。
貪穿康樂屐，更杖原思藜。
阿宜倦遊還，心事嗟多違。
新功在琢句，非復吳下時。
淵明賦歸來，今是知昨非。
君看古賢達，茹草甘長饑。
悠悠身外事，凜凜胸中奇。
因賡喜霽作，用代城南詩。